Wopśimjeśe

# Zgromadne źěło

W LibreOfficeDev Writer, Impress a Draw móžo jano jaden wužywaŕ dokument za pisanje wócyniś. W Calc móžo wjele wužywarjow samski tabelowy dokument naraz za pisanje wócyniś.

## Zgromadne źěło w Calc

W LibreOfficeDev Calc pśipušćenje dokumentow někotarym wužywarjam zmóžnja, naraz do dataje pisaś. Kuždy wužywaŕ, kótaryž co sobu źěłaś, měł w LibreOfficeDev – NastajenjaRědy – Nastajenja… – LibreOfficeDev – Wužywaŕske daty mě zapódaś.

Někotare pśikaze njejsu k dispoziciji (zešerjone), gaž slědowanje změnow abo pśipušćenje dokumentow jo zaktiwěrowane. Za nowy tabelowy dokument njamóžośo zešerjone elementy nałožyś abo zasajźiś.

### Nowy tabelowy dokument napóraś

Wužywaŕ A nowy tabelowy dokument napórajo. Slědujuce wuměnjenja daju se nałožyś:

- Wužywaŕ njoco tabelowy dokument za zgromadne źěło pśipušćiś.

  Wužywaŕ A dokument ako dokument Writer, Impress a Draw wócynja, wobźěłujo a składujo.

- Wužywaŕ co dokument za zgromadne źěło pśipušćiś.

  Wužywaŕ Rědy – Dokument pśipušćiś wuběra, aby funkcije za zgromadne źěło za toś ten dokument aktiwěrował. Dialog se wócynijo, źož wužywaŕ móžo pśipušćenje zmóžnił abo znjemóžnił. Jolic wužywaŕ pśipušćenje zmóžnja, buźo se dokument w modusu pśipušćenja składowaś, kótaryž se w titelowej rědce pokazujo.

Pśikaz Rědy – Dokument pśipušćiś dajo se wužywaś, aby modus za aktualny dokument wót modusa njepśipušćenja do modusa pśipušćenja pśešaltował. Jolic cośo pśipušćony dokument w modusu njepśipušćenja wužywaś, składujśo pśipušćony dokument z drugim mjenim abo drugeju sćažku. To kopiju tabelowego dokumenta napórajo, kótaraž se njepśipušćijo.

### Tabelowy dokument wócyniś

Wužywaŕ A tabelowy dokument wócynja. Slědujuce wuměnjenja daju se nałožyś:

- Tabelowy dokument njejo w modusu pśipušćenja.

  Wužywaŕ móžo dokument ako dokumenty Writer, Impress a Draw wócyniś, wobźěłaś a składowaś.

- Tabelowy dokument jo w modusu pśipušćenja.

  Wužywaŕ powěźeńku wiźi, až dokument jo w modusu pśipušćenja a až někotare funkcije njejsu w toś tom modusu k dispoziciji. Wužywaŕ móžo toś tu powěźeńku za pśichod znjemóžniś. Gaž na W pórěźe klikaśo, se dokument w modusu pśipušćenja wócynijo.

## Dialog Konflikty rozwězaś

Jolic se samske wopśimjeśe wót rozdźělnych wužywarjow změnja, se dialog Konflikty rozwězaś wócynijo. Rozsuźćo za kuždy konflikt, kótare změny maju se wobchowaś.

### Swójske wobchowaś

Wobchowajo wašu změnu, zachyśijo druge změny.

### Druge wobchowaś

Wobchowajo změny drugego wužywarja, zachyśijo swójske změny.

### Wšykne swójske wobchowaś

Wobchowajo wšykne swójske změny, zachyśijo wšykne druge změny.

### Wšykne druge wobchowaś

Wobchowajo změny wšych drugich wužywarjow, zachyśijo waše změny.

### Pśipušćony tabelowy dokument składowaś

Wužywaŕ A pśipušćony dokument składujo. Slědujuce wuměnjenja daju se nałožyś:

- Dokument njejo se změnił a składł wót drugego wužywarja, wót togo casa ako wužywaŕ A jo wócynił dokument.

  Dokument se składujo.

- Dokument jo se změnił a składł wót drugego wužywarja, wót togo casa ako wužywaŕ A jo wócynił dokument.

  Jolic se změny njepśeśiwje, se dokument składujo.

  Jolic se změny pśeśiwje, se dialog Konflikty rozwězaś pokažo. Wužywaŕ A musy za konflikty rozsuźiś, kótara wersija ma se wobchowaś: „Swójske wobchowaś“ abo „Druge wobchowaś“. Gaž wšykne konflikty su rozwězane, se dokument składujo. Mjaztym až wužywaŕ A konflikty rozwězujo, njamóžo drugi wužywaŕ pśipušćony dokument składowaś.

- Drugi wužywaŕ wopytujo pśipušćony dokument składowaś a rozwězujo konflikty w toś tom wokognuśu.

  Wužywaŕ A powěźeńku wiźi, až se zjadnośenje wótměwa. Wužywaŕ A móžo składowanje pśetergnuś abo pózdźej znowego wopytaś składowaś.

Gaž a wužywaŕ pśipušćony tabelowy dokument wuspěšnje składujo, se dokument pó składowanju znowego zacytajo, aby tabelowy dokument nejnowšu wersiju wšych změnow pokazujo, kótarež su se składli wót wšych wužywarjow . Powěźeńka pokazujo, až „cuze změny su se pśidali“, gaž drugi wužywaŕ jo změnił wopśimjeśe.

## Zgromadne źěło we Writer, w Impress a w Draw

Za wšykne module Writer, Impress, Draw a Calc dajo se dataja zastajiś, gaž dokument njejo pśipušćony. Zastajenje dataje jo samo k dispoziciji, gaž jo pśistup k samskego dokumentoju wót rozdźělnych źěłowych systemow:

Wužywaŕ A dokument wócynja. Slědujuce wuměnjenja daju se nałožyś:

- Dokument njejo wót drugego wužywarja zastajony.

  Toś ten dokument se wót wužywarja za cytanje a pisanje wócynijo. Dokument se za druge wužywarje zastajijo, daniž wužywaŕ A dokument njezacynja.

- Dokument jo pśez datowy system ako „pśeśiwo pisanjeju šćitany“ markěrowany.

  Toś ten dokument se pśeśiwo pisanjeju šćitany wócynijo. Wobźěłanje njejo móžne. Wužywaŕ A móžo dokument z drugim dokumentowym mjenim abo drugeju sćažku składowaś. Wužywaŕ A móžo toś tu kopiju wobźěłaś.

- Dokument jo wót drugego wužywarja zastajony.

  Wužywaŕ A dialog wiźi, kótaryž pokazujo, až dokument jo zastajony. Dialog bitujo, dokument pśeśiwo pisanjeju šćitany wócyniś abo kopiju za wobźěłanje wócyniś abo pśikaz Wócyniś pśetergnuś.

## Wužywaŕske pšawa na pśistup a pśipušćenje dokumentow

Někotare wuměnjenja muse na źěłowych systemach ze zastojanim wužywaŕskich pšawow docynjone byś.

- Pśipušćona dataja musy na městnje byś, ku kótaremuž wšykne sobuźěłaśerje pśistup maju.

- Datajowe pšawa za dokument a za pśisłušnu zastajeńsku dataju muse tak nastajone byś, aby wšykne sobuźěłaćerje mógli dataje napóraś, wulašowaś a změniś.

Pisański pśistup teke drugim wužywarjam zmóžnja (mimo wótglědanja abo z wótglědom) dataju wulašowaś abo změniś.

Pódobne temy

Składowaś ako…

Pšosym pódprějśo nas!